ตลท.คาดตลาดหุ้นวันนี้ไม่ผันผวนมาก
ตลาดหลักทรัพย์ฯ เชื่อวันนี้ตลาดหุ้นไม่ผันผวนวูบวาบ แม้จะมีการตัดสินคดียึดทรัพย์ เตรียมประสานหน่วยงานเกี่ยวข้องประเมินตลาดก่อนเปิดทำการสัปดาห์หน้า
26 ก.พ. 2553

ตลาดหลักทรัพย์ฯ เชื่อวันนี้ตลาดหุ้นไม่ผันผวนวูบวาบ แม้จะมีการตัดสินคดียึดทรัพย์ เตรียมประสานหน่วยงานเกี่ยวข้องประเมินตลาดก่อนเปิดทำการสัปดาห์หน้า
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า จากเท่าที่ดูข้อมูลแล้วเชื่อว่าตลาดหุ้นไทยในวันนี้คงไม่เคลื่อนไหววูบวาบ แม้ว่าในช่วงบ่ายจะมีการตัดสินคดียึดทรัพย์ โดยมองว่าเหตุการณ์น่าจะผ่านไปได้อย่างเรียบร้อย
แต่หากมีอะไรพิเศษเข้ามา คงจะต้องมีการแจ้งให้นักลงทุนทราบและประสานหน่วยงานที่เกี่ยวข้อง โดยหากดัชนีปรับตัวลดลง 3% ก็จะมีการประสานงานกันภายในก่อนว่าควรจะทำอะไร และหากดัชนีลดลงไป 5% จะหารือกับหน่วยงานที่เกี่ยวข้อง ได้แก่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กระทรวงการคลัง ธนาคารแห่งประเทศไทย (ธปท.) เพื่อประสานงานกันอย่างใกล้ชิด
นอกจากนี้ จะมีการประเมินในช่วงวันหยุดต่อเนื่อง 3 วันนี้ว่า เหตุการณ์สืบเนื่องจากคำตัดสินคดียึดทรัพย์จะมีผลต่อภาวะตลาดหุ้นที่จะเปิดการซื้อขายในวันอังคารที่ 2 มี.ค.หรือไม่อย่างไร โดยจะมีการประเมินภายใน รวมทั้งหารือกับโบรกเกอร์ทั้งไทยและต่างประเทศ เพื่อประเมินว่าตลาดหุ้นจะเกิดความผันผวนหรือไม่